钦定古今图书集成/明伦汇编/闺媛典/第070卷 > 刘良坤妻王氏
## 钦定古今图书集成/明伦汇编/闺媛典/第070卷 > 刘良坤妻王氏

按《南康府志》：“王氏，星子刘良坤妻。有殊色，通书史。归
良坤，事姑以孝。万历二年，剧贼何凤掠其家，见氏欲
污之，不从，恐以刃，无惧色，大呼家人杀贼。日向晡，闻
官兵至，乃引剑刺氏腹，氏以手按剑，遥拜其姑，抽剑
而死，年二十四。观者如堵，莫不痛哭而去。巡方使者
题请建坊。”